**Insurgency** on yhdysvaltalaisen New World Interactive -pelitalon kehittämä ja julkaisema taktinen ensimmäisen persoonan verkkoammuntamoninpeli, joka ilmestyi Steamissa 22. tammikuuta 2014. Peli käyttää Source-pelimoottoria, ja se on saatavilla Windows-, OS X-, Linux- sekä SteamOS-käyttöjärjestelmille.

*Insurgency* perustuu *Half-Life 2* -pelin *Insurgency: Modern Infantry Combat* -modiin (2007).

Pelaaminen
----------

*Insurgency* on joukkuepohjainen moninpeli, jossa korostuvat taktisuus, ryhmätyö ja tavoitteiden suorittaminen suoraviivaisen ammuskelun sijaan. Peli kuvaa modernia jalkaväkitaistelua, ja siinä ovat vastakkain kaksi suurimmillaan 16 pelaajan joukkuetta, turvallisuusjoukot (*Security*) ja kapinalliset (*Insurgents*). Kumpikin joukkue jakautuu hyökkäys- ja tiedusteluryhmään. Pelaajan valittavissa on useita hahmoluokkia, kuten rynnäkkökiväärimies, konekiväärimies, tiedustelija, pioneeri ja tarkka-ampuja, joiden aseistus ja muut varusteet poikkeavat toisistaan. Konetuliaseiden lisäksi aseistukseen kuuluu kranaatteja ja muita räjähteitä sekä sinkoja.

Peli pyrkii realistisuuteen. Näytöllä ei ole kiinteää ristikkotähtäintä, vaan pelaajan on käytettävä aseen omia tähtäimiä ampuakseen tarkasti. Näyttö on muutenkin pelkistetty, sillä se ei sisällä tietoja pelihahmon terveydentilasta tai lippaassa jäljellä olevien patruunoiden määrästä eikä pelialueen pikkukarttaa. Pelihahmon kuolemaan riittää yleensä yhdestä kahteen osumaa. Pelaajat voivat kommunikoida keskenään radioteitse käyttöliittymän valikon tai mikrofonin välityksellä.

Useimmat pelin kentistä sijoittuvat asutuskeskuksiin, mutta mukana on myös esimerkiksi vuoristoon ja maaseudulle sijoittuvia harvemmin rakennettuja alueita. Lokakuussa 2014 julkaistun Nightfall-päivityksen myötä kaikista kentistä on sekä päivä- että yöaikaan sijoittuvat versiot.

Pelissä on useita pelimuotoja. Osassa pelimuodoista pelaajilla on vain yksi "elämä" per pelikierros, mutta osassa tavoitteen suorittamalla voi saada vahvistusaallon, jolla voi herättää kuolleet joukkuetoverit henkiin aloitusalueelle, ja osassa on kiertävät, joskin määrältään rajalliset vahvistusaallot. Tyypillisiä tavoitteita ovat tietyn alueen tai rakennuksen valtaaminen ja puolustaminen, vihollisen asevaraston tuhoaminen tai yksinkertaisesti vihollisjoukkueen eliminointi.

Pelissä on myös yhteispelimuotoja, jossa ihmispelaajista koostuva joukkue pelaa tekoälyn ohjaamia botteja vastaan.

Kehityshistoria
---------------

Pelin historia juontaa juurensa vuoteen 2002, jolloin Kanadan maavoimissa palvellut Andrew Spearin ("Argyll") alkoi kehittää *Half-Life 2:een* *Operation: Counter-Insurgency* -modia. Tärkeä käännekohta modin kehityksessä oli *Unreal Tournament 2004:n* *Red Orchestra: Combined Arms* -modin kehittäjän Jeremy Blumin ("JBlum") liittyminen mukaan kehitysryhmään. Modin nimi muutettiin myöhemmin muotoon *Insurgency: Modern Infantry Combat*, ja se julkaistiin 1. heinäkuuta 2007.

Blum perusti vuonna 2010 Coloradon Denveriin New World Interactive -pelitalon (NWI), joka aloitti uuden, itsenäisen *Insurgency*-pelin kehittämisen. Heinäkuussa 2012 NWI käynnisti Kickstarter-joukkorahoituskampanjan pelin rahoittamiseksi, mutta kampanja saavutti vain 37 prosenttia 180 000 dollarin tavoitteestaan. Syyskuussa 2012 peli oli esillä PAX Prime -pelifestivaalilla Seattlessa. Pelin kehittäminen jatkui epäonnistuneesta kampanjasta huolimatta, ja sen esiversio julkaistiin pelin verkkosivustolla maaliskuussa 2013 ja Steam-pelikaupassa myöhemmin samassa kuussa.

*Insurgencyn* virallinen julkaisu oli Steamissa 22. tammikuuta 2014. Maaliskuussa 2014 peliin julkaistiin ensimmäinen sisältöpäivitys, Molotov Spring. Ilmaisia sisältöpäivityksiä on sittemmin julkaistu useita.

Vastaanotto
-----------

*Insurgency: Modern Infantry Combat* -modi valittiin Mod DB:n pelaajien vuoden 2007 modiksi ja SteamFriendsin vuoden 2007 Source-modiksi. Itsenäinen *Insurgency* oli ehdolla Indie DB:n vuoden 2014 indiepeliksi.

*Insurgencyn* arvosana Metacritic-sivustolla on 74 (asteikolla 0–100), Game Rankings -sivustolla 72,64 prosenttia (0–100 %) ja ReviewTrax-sivustolla hyvä (huono–keskinkertainen–hyvä–erinomainen).

Virallisen julkaisunsa jälkeen pelissä oli puolen vuoden ajan keskimäärin alle tuhat samanaikaista pelaajaa. Elokuussa 2014 peli oli Steamin alennusmyynnissä ja pelattavissa ilmaiseksi yhden viikonlopun ajan, mikä nosti samanaikaisten pelaajien määrän hetkellisesti yli 10 000:n ja koko kuukauden keskiarvon yli 2 000:een. Marraskuussa 2014 järjestetyn Humble Bundle -kampanjan jälkeen pelillä on ollut keskimäärin yli 3 000 samanaikaista pelaajaa.

Lähteet
-------

1. 1 2 3  Insurgency *Steam*. Valve. Viitattu 5.11.2018. (englanniksi)
2. 1 2 3 4  Sarkar, Samit: From mod to game: Insurgency devs turn pro, but maintain community origins *Polygon*.  1.6.2013. Polygon. Viitattu 21.12.2014. (englanniksi)
3. 1 2 3 4 5  Beaudette, Matt: Review: Insurgency *Hardcore Gamer*.  29.1.2014. Viitattu 21.12.2014. (englanniksi)
4. 1 2 3 4 5  Rohan, Jerod: Insurgency – Review (PC) *Critical Indie Gamer*.  5.2.2012. Viitattu 21.12.2014. (englanniksi)
5. 1 2 3 4 5  Insurgency New World Interactive. Viitattu 21.12.2014. (englanniksi)
6. ↑  Spearin, Andrew: Nightfall Free DLC Released *Steam*.  30.10.2014. Valve. Viitattu 21.12.2014. (englanniksi)
7. 1 2  James: Interview with Andrew Spearin – Insurgency *Indie Game HQ*.  14.11.2013. Viitattu 21.12.2014. (englanniksi)
8. ↑  Insurgency *ModDB*. DBolical. Viitattu 21.12.2014. (englanniksi)
9. ↑  Blarg, Aria: Insurgency 2 Interview at PAX Prime 2012! *AriaBlarg.TV*.  15.9.2012. Viitattu 21.12.2014. (englanniksi)
10. ↑  Spearin, Andrew: "Molotov Spring" Preview *Steam*.  21.3.2014. Valve. Viitattu 21.12.2014. (englanniksi)
11. ↑  2007 Mod of the Year Awards *ModDB*.  29.1.2008. DBolical. Viitattu 21.12.2014. (englanniksi)
12. ↑  Viper: The SteamFriends Awards for 2007 *SteamFriends*.  31.12.2007. TechConnect. Viitattu 21.12.2014. (englanniksi)
13. ↑  Top 100 Indies of 2014 are here! *IndieDB*.  11.12.2014. DBolical. Viitattu 21.12.2014. (englanniksi)
14. ↑  Insurgency *Metacritic*. CBS Interactive. Viitattu 21.12.2014. (englanniksi)
15. ↑  Insurgency *GameRankings*. CBS Interactive. Viitattu 10.11.2018. (englanniksi)
16. ↑  Insurgency *ReviewTrax*. Prime Element Creations. Viitattu 21.12.2014. (englanniksi)
17. 1 2 3  Insurgency *Steam Charts*. Viitattu 21.12.2014. (englanniksi)
18. ↑  Spearin, Andrew: 10,000+ Players! Twitch Livestream! *Steam*.  9.8.2014. Valve. Viitattu 21.12.2014. (englanniksi)
19. ↑  Spearin, Andrew: Humble Bundle Boosts Insurgency's Community to Over 1,000,000 Players *Steam*.  26.11.2014. Valve. Viitattu 21.12.2014. (englanniksi)

Katso myös
----------

* *Day of Infamy*
* *Insurgency: Sandstorm*

Aiheesta muualla
----------------

* Pelin sivusto (englanniksi)
* Pelin Steam-yhteisökeskus (englanniksi)
* New World Interactiven sivusto (englanniksi)